Производството по делото е образувано с жалба на С. Б. В, ЕГН [ЕГН] с адрес [населено място], ул.д-р В. Б. 7, против Наказателно постановление № 19-1116-001412/09.10.2019 г. на Началник Сектор ПП към ОДМВР Б., с което жалбоподателя за извършено нарушение по чл. 6, т. 1 от ЗДП, на основание чл. 183, ал. 5, т. 1  от ЗДП е наложено административно наказание “Глоба” в размер на 100.00 лева и на основание  Наредба № Iз-2539 на МВР са отнети 8 контролни точки.
С жалбата се моли НП да бъде отменено, като издадено при съществени нарушения на административно процесуалните правила, издадено в нарушение на материалния закон, като се явява незаконосъобразно. 
В съдебно заседание жалбоподателят не се явява и не се представлява. 
Административнонаказващият орган и Районна прокуратура - Б., редовно и своевременно призовани, не ангажират свои представители по делото и становище по жалбата.
Районният съд, след като съобрази доводите на страните, събрания по делото доказателствен материал и закона, от фактическа страна установи следното:
На 19.07.2019 година, длъжностни лица при ОДМВР – Б. – актосъставителят С. П., в присъствието на свидетеля С. З.  е съставил на жалбоподателя АУАН № 75555, изведен на 19.07.2019 г, за това, че на същата дата, около 12:45 часа, в [населено място], на кръстовището на ул.С, в посока от Първи корпус на Ю. "Н. Р.", към бензиностанция "Петрол", управлява собственият си лек автомобил Рено Канго, с peг номер  и на кръстовище образувано с улица “И” регулирано със светофарна уредба работеща в нормален режим, извършва маневра завой на дясно в посока към ПП1 Е79 на забраняващ сигнал (жълто-червен). 
Въз основа на акта, на 09.10.2019 година, началник сектор “ПП” към ОДМВР - Б. издал атакуваното НП № 19-1116-001412/09.10.2019 г., с което жалбоподателя за извършено нарушение по чл. 6, т. 1 от ЗДП, на основание чл. 183, ал. 5, т. 1  от ЗДП е наложено административно наказание “Глоба” в размер на 100.00 лева и на основание  Наредба № Iз-2539 на МВР са отнети 8 контролни точки.
НП е връчено на Воденичарски на 15.04.2020 година.
Изложената фактическа обстановка съдът прие за установена въз основа на  показанията на актосъставителя С. П., както и от приложените към административнонаказателната преписка и приети по делото писмени доказателства. При така установената фактическа обстановка, съдът приема от правна страна следното:
Жалбата е депозирана от надлежно лице, в установения от закона 7-дневен срок от връчване на НП. Поради което жалбата е допустима, а разгледана по същество – основателна. 
Същественото при производството от административно - наказателен характер е да се установи спазена ли е процедурата по съставяне на акта, за установяване на извършеното административно нарушение; съставеният акт съдържа ли императивно определените в закона реквизити, актът предявен ли е на нарушителя и правилно и законосъобразно ли е оформено предявяването; компетентността на актосъставителя; има ли извършено деяние, което да представлява административно нарушение по смисъла на чл.6 от ЗАНН,  дали това деяние е извършено от лицето, посочено в акта като нарушител, и дали е извършено виновно (умишлено или непредпазливо); наказателното постановление издадено ли е при спазване на императивните разпоредби за съдържание, реквизити и срокове. Процесуални предпоставки, за които съдът следи служебно и когато се установи, че в хода на административно - наказателното производство са допуснати съществени процесуални нарушения, наказателното постановление следва да бъде отменено изцяло, като незаконосъобразно.
Допуснато е съществено нарушение на процесуалните правила – чл.43, ал.1 и ал.5 от ЗАНН. Според посочените разпоредби актът се предявява на нарушителя, за да се запознае със съдържанието му и го подпише. 
В настоящиятслучай се установява, че жалбоподателят е отказал да подпише АУАН, като този отказ не е оформен съгласно изискването на ЗАНН. Отказът на жалбоподателя да подпише акта не е удостоверено с подписа на един свидетел, с посочени три имена. Отделно от това в АУАН е извършена поправка, касаеща нарушението също без подпис на този, който е извършил корекцията. Поправката на задължителни реквизити на връчения АУАН без изрично отбелязване, че  е извършена от актосъставителя представлява съществено процесуално нарушение. Не че не е възможно в хода на административнонаказателното производство да се допусне  грешка, но грешката трябва да бъде поправена по начин, по който нарушителят да знае за крайния изход на производството. Възможно е грешката да бъде отстранена като във връзка с поправката следва да бъде отбелязано, че е нанесена от актосъставителя и да бъде  подписана от последния.  
На следващо място в АУАН  и в НП е посочено, че В е извършва маневра на забраняващ сигнал /жълто – червен/. В съдебно заседание актосъставителят в показанията си твърди, че Воденичарски е преминал на червен сигнал на сфетофара.
Допуснатите съществени процесуални нарушения водят до опорочаване на производството, което от своя страна влече незаконосъобразност на издаденото наказателно постановление.
Водим от горното, съдът

Р   Е   Ш   И :

ОТМЕНЯ Наказателно постановление  № 19-1116-001412/09.10.2019 г. на Началник Сектор ПП към ОДМВР Б., с което на С. Б. В , ЕГН [ЕГН] с адрес [населено място], ул.д-р В. Б. за извършено нарушение по чл. 6, т. 1 от ЗДП, на основание чл. 183, ал. 5, т. 1  от ЗДП е наложено административно наказание “Глоба” в размер на 100.00 лева и на основание  Наредба № Iз-2539 на МВР са отнети 8 контролни точки.
 
РЕШЕНИЕТО подлежи на обжалване 14-дневен срок от съобщаването на страните пред Административен съд - Благоевград. 

РАЙОНЕН СЪДИЯ: